முனைய துணைக்கோள் ஏவுகலம்-சி45

முனைய துணைக்கோள் ஏவுகலம் -சி45 (PSLV-C45) இந்திய முனைய துணைக்கோள் ஏவுகல வரிசையில் 47ஆவது ஏவுதல் ஆகும்.இந்த ஏவுதலில் இந்திய இராணுவ பயன்பாட்டுக்கான எமிசாட் மற்றும் 28 வெளிநாட்டு செயற்கைக்கோள்கள் விண்ணில் ஏவப்பட்டன. இந்த ஏவுகலம் ஆந்திர மாநிலம் ஸ்ரீஹரிகோட்டாவில் உள்ள சதீஸ் தவான் விண்வெளி மையத்தின் 2ஆவது தளத்தில் இருந்து 2019 ஆம் ஆண்டு ஏப்ரல் 1 ஆம் நாள் காலை 09.27 மணிக்கு விண்ணில் ஏவப்பட்டது.

செயற்கைக்கோள்கள் நிலைநிறுத்தம் 
ஏவூர்தியானது தரையில் இருந்து புறப்பட்ட 17 நிமிடம் 12 வினாடிகளுக்குப் பிறகு ‘எமிசாட்’ செயற்கைக் கோளை 748 கி.மீ. துாரத்தில் புவி நீள்வட்ட சுற்றுப் பாதையில் நிலைநிறுத்தியது. அதன்பின் ஏவூர்தியின் நான்காவது மற்றும் இறுதி நிலையான பிஎஸ் 4 இயந்திரம் 1 மணி நேரம் 55 நிமிடங்கள் பயணித்த பிறகு 504 கிலோமீட்டர் தொலைவில் திட்டமிட்ட சுற்றுப்பாதையில் 28 வெளிநாட்டு செயற்கைக்கோள்களையும் நிலை நிறுத்தியது. தொடர்ந்து பிஎஸ்4 இயந்திரம் படிப்படியாக மற்றொரு சுற்றுப்பாதைக்கு உந்தித்தள்ளப்பட்டு, சோதனைரீதியாக அதில் வைக்கப்பட்டிருந்த 3 ஆய்வு சாதனங்கள் 485 கிலோமீட்டர் துாரத்தில் நிலைநிறுத்தப்பட்டன. தரையிலிருந்து புறப்பட்ட மூன்று மணி நேரத்தில் ஏவூர்தியானது திட்டமிடப்பட்ட பணிகளை வெற்றிகரமாக முடித்தது.

பயன்பாட்டு நோக்கம் 

இந்த ஏவூர்தியினால் நிலைநிறுத்தப்பட்ட எமிசாட் மின்காந்த அலைகளைத் துல்லியமாக கண்காணிக்கவும், இராணுவத்தில் உளவுப்பணிகளுக்கும், பிற நாடுகளின் தகவல் தொடர்பு அமைப்புகளைக் கண்டறியவும் பயன்படுத்தப்படும். நிலம் மற்றும் கடல் சார்ந்த பகுதிகளில் ரேடியோ அலைக்கற்றைகள் உள்ளிட்ட அனைத்து தகவல் தொடர்புகளைக் கண்காணிக்க உதவும் உள்நாட்டு பாதுகாப்பு ஆராய்ச்சி மற்றும் வளர்ச்சி அமைப்பின் கட்டுப்பாட்டில் இயங்கும்.  மேலும், பரிசோதனை முயற்சியாக 6 மாத ஆயுட்காலம் கொண்ட 3 ஆய்வு சாதனங்களும் ஏவப்பட்டுள்ளன.

திட்டத்தின் தனித்துவம் 
முனைய துணைக்கோள் ஏவுகலமானது முதன்முறையாக, செயற்கைக்கோள்களை மூன்று வெவ்வேறு சுற்றுப்பாதைகளில் நிறுத்தியிருப்பதே இந்த திட்டத்தின் தனித்துவமும் சிறப்பும் ஆகும்.

மேற்கோள்கள் 

முனைய துணைக்கோள் ஏவுகலம்